“আমরা কেন অমর হব না?,” পুতিনকে অদ্ভুত প্রশ্ন জিনপিংয়ের!

ওয়েব ডেস্ক: দুই নেতা হেঁটে যাচ্ছেন পাশাপাশি, দুই মহাশক্তিধর দেশের দুই শীর্ষ ব্যক্তিত্ব। চীনের (China) প্রেসিডেন্ট শি জিনপিংয়ের (Xi Jinping) পাশে হাঁটছেন রাশিয়ার (Russia) প্রেসিডেন্ট ভ্লাদিমির পুতিন (Vladimir Putin)। কী কথা হচ্ছে? কেউ কোনওদিন জানতে পারত না, যদি না সিসিটিভি-র একটু ফুটেজ বাইরে বেরিয়ে আসত। আর সেই এক কুচি ভিডিওতেই কামাল, দুই নেতাই যে অমর হতে চান!

পুতিন কিছু বলছেন, জবাবে একটু বলছেন জিনপিং। কী বলছেন? বেশি বাঁচা যায় কীভাবে, সেইসব বিষয়। একজন বলছেন, অঙ্গ প্রতিস্থাপন করে তো আজকাল পাওয়া যায় নয়া জীবন। ভিডিওতে শি প্রথমে বলেন, “এখন ৭০ বছর বয়সেও মানুষ তরুণ। কয়েক বছরের মধ্যেই জৈবপ্রযুক্তির উন্নতির মাধ্যমে মানুষের অঙ্গ বারবার প্রতিস্থাপন করে তাকে আরও তরুণ রাখা সম্ভব হবে। এমনকি মানুষ অমরও হয়ে উঠতে পারে।” তিনি আরও বলেন, “এই শতাব্দীতেই মানুষ ১৫০ বছর পর্যন্ত বাঁচতে পারে- এমন ভবিষ্যদ্বাণী রয়েছে।”

আরও পড়ুন: বাণিজ্যিক তালমিলে বিপুল লাভবান ভারত-রাশিয়া

চীনা প্রেসিডেন্টের কথায় সম্মতি দেন রুশ রাষ্ট্রপ্রধান। তিনি বলেন, “আধুনিক চিকিৎসাব্যবস্থা, অস্ত্রোপচার ও অঙ্গ প্রতিস্থাপনের মাধ্যমে মানুষের গড় আয়ু অনেক বাড়বে।” যদিও গড় আয়ু দেশভেদে ভিন্ন, ভবিষ্যতে তা আরও দীর্ঘ হবে বলে তিনি আশাবাদ ব্যক্ত করেন।

কথাবার্তা একটু এগোতেই আরও উৎসাহী দুই ৭২ বছর বয়স্ক নেতা। বলছেন, আগে তো ৭০ বছর বাঁচতেন না বেশির ভাগ মানুষই। কিন্তু চিকিৎসা-বিজ্ঞান যেভাবে এগোচ্ছে, চলতি শতাব্দীতেই হয়তো বাঁচা যাবে ১৫০ বছর। পুতিন-জিনপিংয়ের পাশেই হাঁটছিলেন উত্তর কোরিয়ার শাসক কিম জঙ উন। তাঁর মুখে আগাগোড়া লেগে রইল স্মিত হাসির সম্মতি। এক কবি লিখেছিলেন, ‘কে জানে ক’ঘণ্টা, পাবে রে জীবনটা! … যে মনে মন দিতে চাস দিয়ে যা, দিয়ে যা।’ সেই অনিশ্চয়তা কি অতীত হয়ে যাবে?